HS Orka vill reisa allt að 80 metra hátt rannsóknarmastur á Reykjanesi . Vísir / GVA Orkumál „ Við erum að leita tækifæra og ákváðum að sækja um hjá Reykjanesbæ að fá að reisa mastur sem yrði eitt nauðsynlegt skref á leiðinni , “ segir Ásgeir Margeirsson , forstjóri HS Orku . Fyrirtækið hefur sótt um framkvæmdaleyfi fyrir allt að 80 metra háu rannsóknarmastri á Reykjanesi til að skoða hvort forsendur sé fyrir því að reisa vindorkuver á svæðinu . Samkvæmt umsókn HS Orku felst rannsóknarverkefnið í að reisa hið háa mastur til að mæla vindstyrk í um eitt til tvö ár og síðan fjarlægja það . Niðurstöður mælinganna verða síðan nýttar til að meta fýsileika þess að reisa vindorkuver , með tilheyrandi vindmyllum , innan tiltekins svæðis frá mælingarstað . „ Vindorka er eitthvað sem á eftir að koma til skjalanna í auknum mæli á Íslandi og það eru ástæður fyrir því . Í fyrsta lagi er hér mikil vindauðlind . Í öðru lagi er aukin orkuþörf og eftirspurn í landinu og í þriðja lagi er ástæðan fyrir því að við höfum ekki gert þetta hingað til , hvorki HS Orka né aðrir , í stórum stíl sú að það eru tveir aðrir kostir í landinu ódýrari og áreiðanlegri . Jarðvarmi og vatnsafl . “ Þetta hafi hins vegar breyst og að sögn Ásgeirs hefur kostnaður við framleiðslu vindorku lækkað verulega á síðustu tíu árum . „ Þetta er orðinn samkeppnisfær möguleiki í kostnaði og þá er eftir samanburðurinn á öðrum sviðum . “ Að sögn Ásgeirs hentar Reykjanes vel þar sem allir innviðaþættir séu sterkir . Þar sé vindasamt , vegir til staðar , aðgengi auðvelt , raforkuflutningskerfi nærri og raskað svæði meðal annars vegna Reykjanesvirkjunar sem HS Orka rekur . Ásgeir segir mastrið vissulega þurfa að vera hátt , eða sem nemur ríflega hæð Hallgrímskirkjuturns , en sé þó mjótt á við fjarskiptamastur . Nauðsynlegt sé að hafa það hátt til að mæla vind í meiri hæð en í hefðbundnum veðurmælingum . Mælingar segi svo til um hvernig vindmyllur þyrfti að setja upp . Erindi HS Orku kom inn á borð umhverfis - og skipulagsráðs Reykjanesbæjar í fyrradag . Ásgeir segir umsóknina nauðsynlegt skref í verkefninu en í henni felist þó engin ákvörðun um að byggja vindmyllur fyrr en hugsanlega síðar . Fáist leyfi fyrir rannsóknarmastrinu geti verkefnið farið af stað innan árs .